b'\n_START_ARTICLE_\nPuuhalgmassiivsavi seinakonstruktsioon\n_START_PARAGRAPH_\nPuuhalgmasiivsavi seinakonstruktsiooni ehitamiseks on kasutatud puuhalgusid ja savim\xc3\xb6rte.\n_START_SECTION_\nKonstruktsioon\n_START_PARAGRAPH_\nPeamiselt on levinud kahte t\xc3\xbc\xc3\xbcpi seinakonstruktsioone: lisasoojustusega ja ilma lisasoojustuseta seinakonstruktsioonid. M\xc3\xb5lema t\xc3\xa4itematerjaliks on puuhalud ning sideaineks on kasutatud erinevaid savim\xc3\xb6rte. Seinte paksus varieerub tavaliselt 30\xe2\x80\x9360\xc2\xa0cm vahel, kuid P\xc3\xb5hja-Kanadas leidub ka seinu, mis on 90\xc2\xa0cm paksud._NEWLINE_Seinu jaotatakse ka kandvateks ja mittekandvateks. Kandvateks puuhalgmasiivsavi seinakonstruktsioonideks kutsutakse seinu, kus puuhalgmasiivsavi seinakonstruktsioon on kandev element.  Mittekandvateks puuhalgmasiivsavi seinakonstruktsioonideks kutsutakse seinu, kus kandvateks elementideks on eraldi postid ja talad. Puuhalgmasiivsavist seinte eeliseks on ilus v\xc3\xa4limus. Seinu saab laduda ringikujuliselt, mist\xc3\xb5ttu on p\xc3\xb5randapinna ja v\xc3\xa4lisseinapinna suhe optimaalsem, kui n\xc3\xa4iteks ristk\xc3\xbclikukujulise p\xc3\xb5hiplaaniga hoonel. Puuhalgmasiivsavist seinte puuduseks on seina madal soojapidavus, mis ei vasta t\xc3\xa4nap\xc3\xa4eval projekteeritavate hoonete n\xc3\xb5uetele. Peale selle k\xc3\xa4ituvad  konstruktsioonis kasutatavad materjalid \xc3\xb5huniiskuse muutudes erinevalt, mist\xc3\xb5ttu tekivad ajapikku seintesse praod.\n_START_SECTION_\nLisasoojustuseta seinakonstruktsioon\n_START_PARAGRAPH_\nLisasoojustuseta seinakonstruktsioonis asetsevad puuhalud l\xc3\xa4bivalt \xc3\xbches reas. Paremaks soojapidavuseks on savim\xc3\xb6rtidesse lisatud halva soojusjuhtivusega t\xc3\xa4iteaineid (n\xc3\xa4iteks saepuru).\n_START_SECTION_\nLisasoojustusega seinakonstruktsioon\n_START_PARAGRAPH_\nPuuhalud on laotud kahes reas ning nende vaheline t\xc3\xbchimik on t\xc3\xa4idetud isolatsioonimaterjaliga (n\xc3\xa4iteks saepuru). Sideainena kasutatavale m\xc3\xb6rdile ei ole tavaliselt lisatud halva soojusjuhtivusega t\xc3\xa4itematerjale.\n_START_SECTION_\nAjalugu\n_START_PARAGRAPH_\nSeinakonstruktsiooni lihtsuse t\xc3\xb5ttu ei ole teada, kes on selle kasutusele v\xc3\xb5tja. Seep\xc3\xa4rast on ka ilmselt nii palju erinevaid tehnikaid. T\xc3\xa4nap\xc3\xa4eval on puuhalgmasiivsavi peamiselt kasutatud P\xc3\xb5hja Ameerikas. Euroopas ja mujal maailmas leidub puuhalgmasiivsavi seinu v\xc3\xb5rdlemisi v\xc3\xa4he.'